George Floyd

Roedd George Perry Floyd Jr. yn ddyn Affro-Americanaidd a laddwyd ar 25 Mai 2020 ym Minneapolis, Minnesota, UDA, ar ôl i Derek Chauvin, heddwas gwyn, wthio ar ei wddf am fwy na saith munud, tra bod swyddogion heddlu eraill yn arsylwi ac yn gwneud dim i atal ei farwolaeth Recordiwyd y digwyddiadau gyda ffonau symudol a'u lledaenu ar cyfryngau cymdeithasol. Cafodd y pedwar heddwas dan sylw eu diswyddo drannoeth. Mae'r Swyddfa Ymchwilio Ffederal yn cynnal ymchwiliad hawliau sifil ffederal i'r digwyddiad, ar gais Adran Heddlu Minneapolis, tra bod Swyddfa Dal Troseddol Minnesota (BCA) yn ymchwilio i weld a oes troseddau posib yn erbyn statudau Minnesota. Cymharwyd marwolaeth Floyd â marwolaeth Eric Garner yn 2014, dyn du heb arf a ailadroddodd “I can't breathe” wrth gael ei fygu gan heddweision oedd wedi ei arestio. Yn sgil llofruddiaeth Floyd, esgorwyd ar brotestiadau byd-eang, gan gynnwys Protestiadau George Floyd yng Nghymru a ralïau o dan faner Black Lives Matter. Ar 20 Ebrill 2021, cafwyd y plismon Derek Chauvin yn euog ar dri cyhuddiad - llofruddiaeth o’r ail radd, llofruddiaeth o’r trydydd gradd a dynladdiad o’r ail radd. Daeth y rheithgor i benderfyniad unfrydol wedi deg awr o drafod dros ddeuddydd. Bydd y tri plismon arall yn mynd gerbron y llys yn Awst 2021.